## Odluka Ustavnog suda Republike Hrvatske broj:U-IIIA-1772/2005 od 14. rujna 2006.

### NN 107/2006 (2.10.2006.), Odluka Ustavnog suda Republike Hrvatske broj:U-IIIA-1772/2005 od 14. rujna 2006.

# USTAVNI SUD REPUBLIKE HRVATSKE

**2402**

Ustavni sud Republike Hrvatske, u Prvom vijeću za odlučivanje o ustavnim
tužbama, u sastavu sudac Željko Potočnjak, predsjednik Vijeća, te suci Ivan
Matija, Agata Račan, Smiljko Sokol, Nevenka Šernhorst i Milan Vuković, članovi
Vijeća, odlučujući o ustavnoj tužbi koju je podnio Ž. M. iz Z, kojeg zastupaju
odvjetnici iz Zajedničkog odvjetničkog ureda P. & N. u S. B., na sjednici
održanoj 14. rujna 2006. godine, jednoglasno je donio

## ODLUKU

I. Ustavna tužba se usvaja.
II. Općinski sud u Slavonskom Brodu dužan je donijeti odluku u predmetu koji se
vodi pred tim sudom pod poslovnim brojem: P-1919/99 u najkraćem mogućem roku,
ali ne duljem od deset (10) mjeseci, računajući od prvog idućeg dana nakon
objave ove odluke u »Narodnim novinama«.
III. Na temelju članka 63. stavka 3. Ustavnog zakona o Ustavnom sudu Republike
Hrvatske (»Narodne novine«, broj 99/99., 29/02. i 49/02. – pročišćeni tekst),
podnositelju ustavne tužbe Ž. M. iz Z., N. 3, određuje se primjerena naknada
zbog povrede ustavnog prava iz članka 29. stavka 1. Ustava Republike Hrvatske
(»Narodne novine«, broj 41/01. – pročišćeni tekst) u iznosu od 6.500,00 kuna.
IV. Naknada iz točke III. izreke ove odluke bit će isplaćena iz državnog
proračuna u roku od tri (3) mjeseca od dana podnošenja zahtjeva podnositelja
Ministarstvu financija Republike Hrvatske za njezinu isplatu.
V. Ova odluka objavit će se u »Narodnim novinama«.

```
Obrazloženje
```

1. Na temelju članka 63. Ustavnog zakona o Ustavnom sudu Republike Hrvatske
(»Narodne novine«, broj 99/99., 29/02. i 49/02. – pročišćeni tekst, u daljnjem
tekstu: Ustavni zakon) podnositelj je 21. travnja 2005. godine podnio ustavnu
tužbu radi duljine parničnog postupka.

ČINJENICE VAŽNE ZA USTAVNOSUDSKI POSTUPAK

2. Podnositelj je 16. rujna 1999. godine podnio tužbu Općinskom sudu u
Slavonskom Brodu protiv Grada Slavonskog Broda radi naknade štete.
Podneskom od 24. veljače 2000. godine tuženik je dao odgovor na tužbu.
Podneskom od 3. ožujka 2000. godine podnositelj je preinačio tužbeni zahtjev.
Podneskom od 7. travnja 2000. godine tuženik se očitovao na podnesak
podnositelja od 3. ožujka 2000. godine.
Na ročište 9. ožujka 2004. godine nije pristupio podnositelj (dostava poziva
nije uredno iskazana).
Podneskom od 18. ožujka 2004. godine podnositelj je izvijestio sud o danima kada
će boraviti u Hrvatskoj, te je predložio da se u te dane zakaže ročište.
Sud je 7. travnja 2004. godine izvanraspravno saslušao podnositelja, koji je
nepozvan pristupio sudu, jer se nalazi na radu u S. R. Nj., te se u Republici
Hrvatskoj nalazi privremeno.
Podneskom od 18. svibnja 2004. godine podnositelj je zatražio od suda
određivanje građevinskog vještačenja.
Podneskom od 24. ožujka 2004. godine podnositelj je požurio sud na postupanje.
Sljedeće ročište zakazano je za 2. veljače 2006. godine koje je tada i održano.
Sljedeće ročište održano je 9. lipnja 2006. godine.
Dana 17. kolovoza 2006. godine spis je preuzeo sudski vještak.

PRAVO VAŽNO ZA USTAVNOSUDSKI POSTUPAK

3. Pravo važno za ustavnosudski postupak propisano je člankom 29. stavkom 1.
Ustava Republike Hrvatske i člankom 63. Ustavnog zakona.

*Ustavna tužba je osnovana.*

4. Svoju odluku Ustavni sud obrazlaže sljedećim utvrđenjima:

4.1. DULJINA SUDSKOG POSTUPKA

Prvostupanjski parnični postupak započeo je 16. rujna 1999. godine tužbom
podnositelja Općinskom sudu u Slavonskom Brodu, radi naknade štete.
Ustavna tužba podnesena je 21. travnja 2005. godine, a do tog dana sudski
postupak nije pravomoćno okončan, pa Ustavni sud utvrđuje da je do dana
podnošenja ustavne tužbe postupak u ovom predmetu trajao pet (5) godina, sedam
(7) mjeseci i pet (5) dana.

4.2. POSTUPANJE NADLEŽNOG SUDA

Ustavni sud je utvrdio da je u razmatranom, pravno relevantnom razdoblju, od
radnji koje su relevantne za meritorno odlučivanje o pravima i obvezama stranaka
u tom sudskom postupku, Općinski sud u Slavonskom Brodu održao jedno ročište i
izvanraspravno saslušao podnositelja. U postupku sud nije postupao od podnošenja
tužbe 16. rujna 1999. godine pa do ročišta 9. ožujka 2004. godine, što iznosi
pet godina, pet mjeseci i dvadeset i tri dana.

4.3. PONAŠANJE PODNOSITELJA USTAVNE TUŽBE(TUŽITELJA U PARNIČNOM POSTUPKU)

Ocjena je Ustavnog suda da je podnositelj doprinio duljini trajanja postupka
tako što nije pristupio na ročište koje je održano 9. ožujka 2004. godine.

4.4. SLOŽENOST SUDSKOG PREDMETA

Iz spisa predmeta razvidno je da dosadašnji tijek sudskog postupka ne ukazuje da
se u konkretnom slučaju radi o osobito složenoj sudskoj stvari.

OCJENA USTAVNOG SUDA

5. Imajući u vidu sve navedene činjenice i okolnosti, Ustavni sud je utvrdio da
se postupak vodi pet (5) godina, sedam (7) mjeseci i pet (5) dana. Tijekom tog
razdoblja sud je od radnji koje su relevantne za meritorno odlučivanje o pravima
i obvezama stranaka održao jedno ročište i to nakon više od četiri godine od
dana podnošenja tužbe i izvanraspravno saslušao podnositelja. Slijedom navedenog
ocjena je Ustavnoga suda da je podnositelju povrijeđeno ustavno pravo da zakonom
ustanovljeni neovisni i nepristrani sud u razumnom roku odluči o njegovim
pravima ili obvezama, koje je zajamčeno člankom 29. stavkom 1. Ustava Republike
Hrvatske.
Stoga je, u smislu odredbe članka 63. stavka 2. Ustavnog zakona, odlučeno kao
pod točkama I. i II. izreke odluke.
6. Sukladno odredbi članka 63. stavka 3. Ustavnog zakona, odlučeno je kao u
točkama III. i IV. izreke ove odluke.
Visinu naknade zbog povrede ustavnog prava na donošenje odluke u razumnom roku,
Ustavni sud utvrđuje uzimajući u obzir okolnosti svakog pojedinog predmeta uz
istodobno uvažavanje ukupnih gospodarskih i socijalnih prilika u Republici
Hrvatskoj, kao i doprinos podnositelja.
7. Odluka o objavi (točka V. izreke) temelji se na odredbama članka 29. Ustavnog
zakona.
8. Predsjednik Općinskog suda u Slavonskom Brodu dužan je dostaviti Ustavnom
sudu pisanu obavijest o datumima donošenja i otpreme odluke najkasnije osam (8)
dana od dana njene otpreme, a najkasnije osam (8) dana od isteka roka određenog
u točki II. izreke ove odluke. Ovaj nalog temelji se na članku 31. stavcima 4. i
5. Ustavnog zakona.

Broj: U-IIIA-1772/2005
Zagreb, 14. rujna 2006.

USTAVNI SUD REPUBLIKE HRVATSKE
Predsjednik Vijeća
**dr. sc. Željko Potočnjak**, v. r.

Odluka, NN 107/2006-2402
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)